Undanfarin þrjú ár hafa nýsköpunarverðlaun SSV verið veitt fyrirtækjum sem þykja hafa komið fram með áhugaverða nýjung á árinu . Þessi verðlaun voru fyrst veitt árið 2016 og þá varð Cave , fyrirtækið sem rekur ferðaþjónustu við hellinn Víðgelmi í Borgarfirði , fyrir valinu . Árið 2017 var fyrirtækið Asco Harvester í Stykkishólmi valið , en fyrirtækið hannaði og smíðaði þangskurðarpramma sem var tekinn í notkun á því ári . Loks var á síðasta ári fyrirtækið Guðmundur Runólfsson hf. fyrir valinu . Á fimmtíu ára afmælishátíð SSV í Hjálmakletti síðastliðinn föstudag voru verðlaunin afhent í fjórða skipti og komu þau í hlut Bergþórs Kristleifssonar og Hrefnu Sigmarsdóttur sem reka Ferðaþjónustuna á Húsafelli . Sá háttur er hafður á að atvinnuráðgjafar SSV tilnefna þrjú fyrirtæki og voru tilnefningarnar lagðar fyrir stjórn SSV . Niðurstaða stjórnar var einhuga um að velja Ferðaþjónustuna Húsafelli . Eggert Kjartansson formaður SSV , Hrefna Sigmarsdóttir , Bergþór Kristleifsson og Páll S Brynjarsson framkvæmdastjóri SSV . Ljósm. Gísli Einarsson . Í umsögn stjórnar SSV segir : „ Um árabil hefur verið rekin ferðaþjónusta í Húsafelli og var sérstakt fyrirtæki stofnað í kringum hana árið 1990 . Kristleifur Þorsteinsson á Húsafelli var í raun frumherji í uppbyggingu ferðaþjónustu á Vesturlandi og hefur fjölskylda hans haldið uppbyggingunni áfram af miklum dugnaði . Þar hefur verið skipulagt svæði undir sumarhús og eru um 200 hús í Húsafelli í dag . Sundlaug , tjaldsvæði , verslun og veitingaþjónusta , golfvöllur og ýmiskonar afþreying er þar til staðar . Árið 2015 opnaði nýtt glæsilegt hótel í Húsafelli . Þá hefur ferðaþjónustan byggt upp virkjanir til að þjónusta sumarhúsaeigendur og nýverið var tekin í notkun ný virkjun sem selur rafmagn inn á dreifikerfi Rarik . Því má segja að Húsafell sé í dag sjálfbært svæði , með rafmagn , kalt vatn og heitt vatn . Á árinu 2018 var unnið markvisst að gerð og merkingu göngustíga við og í nágrenni Húsafells og haldið áfram með það verkefni á þessu ári . Á þessu ári hefur einnig verið unnið að gerð Giljabaða , sem eru náttúruböð í Hringsgili fyrir ofan Húsafell . Böðin eru tilbúin og verður innan skamms farið að selja gestum aðgengi . Allar framkvæmdir eru unnar af smekkvísi og miklum metnaði . Ferðaþjónustan í Húsafelli hefur verið í stöðugri nýsköpun frá því að Kristleifur færði sig úr hefðbundnum búskap í ferðaþjónustu árið 1968 . Það má því með sanni segja að Ferðaþjónustan í Húsafelli sé nokkurs konar samnefnari þeirrar uppbyggingar sem hefur orðið í ferðaþjónustu á Vesturlandi á starfstíma SSV . “ Hrefnu og Bergþóri var til minningar afhent listaverk eftir Dýrfinnu Torfadóttur gullsmið .